Document ID: 32011R0228

РЕГЛАМЕНТ (ЕС) № 228/2011 НА КОМИСИЯТА
от 7 март 2011 година
за изменение на Регламент (ЕО) № 1222/2009 на Европейския парламент и на Съвета по отношение на методите за изпитване на сцеплението на гуми от клас C1 с влажна пътна настилка
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1222/2009 на Европейския парламент и на Съвета от 25 ноември 2009 г. относно етикетирането на гуми по отношение на горивната ефективност и други съществени параметри (1), и по-специално член 11, буква в) от него,
като има предвид, че:
(1)
В съответствие с приложение I, част Б от Регламент (ЕО) № 1222/2009, коефициентът на сцепление с влажна пътна настилка на гумите за от клас C1, се определя както е указано в Правило № 117 на ИКЕ на ООН и неговите последващи изменения. Представители на промишлеността обаче са разработили преработен метод за изпитване на сцеплението с влажна пътна настилка на основата на приложение 5 от Правило № 117 на ИКЕ на ООН, който значително подобрява точността на резултатите от изпитванията.
(2)
Точността на резултатите от изпитванията е ключов фактор за определянето на класовете на сцепление на гумите с влажна пътна настилка. Тя осигурява обективно сравнение между гумите от различни доставчици. Освен това точното изпитване предотвратява това дадена гума да бъде класифицирана в повече от един клас и намалява рисковете органите за надзор на пазара да получат резултати от изпитвания, различни от резултатите от изпитвания, обявени от доставчиците, само поради неопределеността на метода на изпитване.
(3)
Следователно е необходимо методът за изпитване на сцеплението с влажна пътна настилка да бъде осъвременен с цел да се подобри точността на резултатите от изпитванията на гумите.
(4)
Следователно Регламент (ЕО) № 1222/2009 трябва да бъде съответно изменен.
(5)
Мерките, предвидени в настоящия регламент, са в съответствие със становището на комитета, създаден по силата на член 13 от Регламент (ЕО) № 1222/2009,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 1222/2009
Регламент (ЕО) № 1222/2009 се изменя, както следва:
(1)
В приложение I, част Б първото изречение се заменя със следното:
„За гуми „C1“ класовете на сцепление с влажна пътна настилка трябва да бъдат определени въз основа на коефициента на сцепление с влажна пътна настилка (G) по скалата от „A до G“, даден в таблицата по-долу и измерен в съответствие с приложение V.“
(2)
Текстът, поместен в приложението към настоящия регламент, се добавя като приложение V.
Член 2
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко в държавите-членки в съответствие с Договорите.
Съставено в Брюксел на 7 март 2011 година.

Labels: 7
3
8
1